Ruhiy holati buzilgan shaxslarni majburiy davolash uchun Oʻzbekiston Respublikasi tomonidan berish va qabul qilish ishlarini tashkil etish toʻgʻrisida
(resolution, 2022-04-05)

Ruhiy holati buzilgan shaxslarni majburiy davolash uchun berish toʻgʻrisidagi konvensiya (Moskva, 1997-yil 28-mart) qoidalarini va ushbu sohada Oʻzbekiston Respublikasining boshqa xalqaro shartnomalarini bajarish boʻyicha Oʻzbekiston Respublikasi majburiyatlari amalga oshirilishini taʼminlash maqsadida Vazirlar Mahkamasi qaror qiladi: 1. Ruhiy holati buzilgan shaxslarni majburiy davolash uchun berish toʻgʻrisidagi konvensiya (Moskva, 1997-yil 28-mart) qoidalari amalga oshirilishi uchun masʼul boʻlgan vakolatli organ etib Oʻzbekiston Respublikasi Bosh prokuraturasi belgilanligi maʼlumot uchun qabul qilinsin. 2. Ruhiy holati buzilgan shaxslarni majburiy davolash uchun Oʻzbekiston Respublikasi tomonidan berish va qabul qilish tartibi toʻgʻrisidagi nizom ilovaga muvofiq tasdiqlansin. 3. Oʻzbekiston Respublikasi Ichki ishlar vazirligi Sogʻliqni saqlash vazirligi bilan birgalikda ushbu qaror bilan tasdiqlangan nizomga muvofiq ruhiy holati buzilgan shaxslar majburiy davolash uchun berilishi va qabul qilinishini taʼminlasin. 4. Belgilansinki: Oʻzbekiston Respublikasi Ichki ishlar vazirligi va Sogʻliqni saqlash vazirligining ruhiy holati buzilgan shaxslarni majburiy davolash uchun berish va qabul qilish, shu jumladan ichki ishlar organlari va sogʻliqni saqlash xodimlarini xorijiy davlatlarga xizmat safariga yuborish bilan bogʻliq xarajatlari har yili Oʻzbekiston Respublikasi Ichki ishlar vazirligi va Sogʻliqni saqlash vazirligiga ajratiladigan budjet mablagʻlari doirasida qoplanadi; ruhiy holati buzilgan shaxslarni majburiy davolash uchun berish va qabul qilish bilan bogʻliq transport xarajatlari har yili Oʻzbekiston Respublikasi Ichki ishlar vazirligiga ajratiladigan budjet mablagʻlari doirasida qoplanadi. 5. Oʻzbekiston Respublikasi Tashqi ishlar vazirligi Oʻzbekiston Respublikasi Ichki ishlar vazirligining buyurtmanomalari boʻyicha ichki ishlar organlari va sogʻliqni saqlash xodimlariga xorijiy davlatlarga chiqish vizalarini, shuningdek ruhiy holati buzilgan shaxslarning majburiy davolash uchun Oʻzbekiston Respublikasiga qaytishi uchun zarur boʻlgan hujjatlarni rasmiylashtirishda koʻmaklashsin. 6. Oʻzbekiston Respublikasi Markaziy bankiga va tijorat banklariga Oʻzbekiston Respublikasi Ichki ishlar vazirligi va Sogʻliqni saqlash vazirligining buyurtmanomalari boʻyicha ruhiy holati buzilgan shaxslarni majburiy davolash uchun Oʻzbekiston Respublikasidan berish va Oʻzbekiston Respublikasiga qabul qilish uchun zarur boʻlgan pul mablagʻlarini konvertatsiya qilish tavsiya qilinsin. 7. Vazirliklar va idoralar bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsinlar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari, Moliya vaziri R.S. Azimov va Oʻzbekiston Respublikasi Bosh vazirning oʻrinbosari A.I. Ikramov zimmasiga yuklansin. 1. Ushbu Nizom Ruhiy holati buzilgan shaxslarni majburiy davolash uchun berish toʻgʻrisidagi konvensiya (Moskva, 1997-yil 28-mart) va ushbu sohada Oʻzbekiston Respublikasining boshqa xalqaro shartnomalari asosida ruhiy holati buzilgan shaxslarni majburiy davolash uchun (keyingi oʻrinlarda ruhiy holati buzilgan shaxs deb ataladi) Oʻzbekiston Respublikasidan xorijiy davlatga berish va xorijiy davlatdan Oʻzbekiston Respublikasiga qabul qilish tartibini belgilaydi. 2. Ruhiy holati buzilgan shaxslarni Oʻzbekiston Respublikasidan xorijiy davlatga berish va xorijiy davlatdan Oʻzbekiston Respublikasiga qabul qilish Oʻzbekiston Respublikasi Ichki ishlar vazirligi tomonidan Bosh prokuraturaning qarori asosida Sogʻliqni saqlash vazirligi bilan birgalikda amalga oshiriladi. 3. Oʻzbekiston Respublikasi Sogʻliqni saqlash vazirligi Bosh prokuraturaning soʻrovi boʻyicha 15 ish kuni mobaynida: ruhiy holati buzilgan shaxsni zarur tarzda davolashni va xavfsizlikning tegishli choralarini taʼminlash imkoniyati toʻgʻrisida xulosa beradi; ruhiy holati buzilgan shaxsni majburiy davolash uchun Oʻzbekiston Respublikasi hududida psixiatriya muassasasini belgilaydi; Ruhiy holati buzilgan shaxslarni majburiy davolash uchun berish toʻgʻrisidagi konvensiyada (Moskva, 1997-yil 28-mart) va ushbu sohada Oʻzbekiston Respublikasining boshqa xalqaro shartnomalarida nazarda tutilgan hujjatlarni hamda boshqa hujjatlarni taqdim etadi. 4. Oʻzbekiston Respublikasi Ichki ishlar vazirligi Bosh prokuraturaning ruhiy holati buzilgan shaxsni berish yoki qabul qilish toʻgʻrisidagi qarori olingandan keyin: 15 ish kuni mobaynida Sogʻliqni saqlash vazirligi bilan birgalikda ruhiy holati buzilgan shaxslarni transportda olib yurish sharoitlarini, berish yoki qabul qilish joyi, vaqti va tartibini belgilaydi hamda xorijiy davlatning vakolatli organi bilan kelishish uchun ular toʻgʻrisida Oʻzbekiston Respublikasi Bosh prokuraturasiga maʼlum qiladi; ruhiy holati buzilgan shaxsni berish joyidan Oʻzbekiston Respublikasi hududida psixiatriya muassasasigacha hamda Oʻzbekiston Respublikasi hududidagi psixiatriya muassasasidan xorijiy davlatga berish joyigacha transportda olib yuradi va ularga hamrohlik qiladi; ruhiy holati buzilgan shaxsni transportda olib yurish xavfsizligini taʼminlaydi. 5. Ruhiy holati buzilgan shaxsni transportda olib yurish vaqtida favqulodda hodisalar yuz berganda Ichki ishlar vazirligi darhol Oʻzbekiston Respublikasi Bosh prokuraturasiga maʼlum qiladi. 6. Oʻzbekiston Respublikasi Sogʻliqni saqlash vazirligi Bosh prokuraturaning ruhiy holati buzilgan shaxsni berish yoki qabul qilish toʻgʻrisidagi qarori olingandan keyin: 15 ish kuni mobaynida ruhiy holati buzilgan shaxsni transportda olib yurishga moneliklarni oʻrganadi. Transportda olib yurishga moneliklar aniqlangan taqdirda ruhiy holati buzilgan shaxsni berish yoki qabul qilishni kechiktirish toʻgʻrisida Oʻzbekiston Respublikasi Bosh prokuraturasiga va Ichki ishlar vazirligiga asoslangan taklif yuboradi; ruhiy holati buzilgan shaxsni berish joyidan Oʻzbekiston Respublikasi hududida psixiatriya muassasasigacha hamda Oʻzbekiston Respublikasi hududidagi psixiatriya muassasasidan xorijiy davlatga berish joyigacha hamkorlik qiladi va ushbu maqsadlar uchun zarur tibbiyot xodimlarini ajratadi; 15 ish kuni mobaynida ruhiy holati buzilgan shaxsga hamrohlik qilish davrida zarur boʻladigan dori vositalari va tibbiyot buyumlari roʻyxatini belgilangan tartibda tasdiqlaydi; zarur hollarda ruhiy holati buzilgan shaxsni transportda olib yurish uchun maxsus transport ajratadi. 7. Ruhiy holati buzilgan shaxsning sogʻayishi yoki ruhiy holati oʻzgarishi hisobga olingan holda tibbiy yoʻsindagi majburlov choralari bekor qilingan yoki oʻzgargan taqdirda Sogʻliqni saqlash vazirligi qabul qilingan qaror toʻgʻrisida darhol Oʻzbekiston Respublikasi Bosh prokuraturasini xabardor qiladi. 8. Ruhiy holati buzilgan shaxsni berish yoki qabul qilish, shuningdek unga tegishli buyumlar, pul va qimmatbaho narsalar ikki nusxada tuziladigan hamda berayotgan va qabul qilayotgan taraflarning vakillari tomonidan imzolanadigan dalolatnoma bilan tasdiqlanadi. 9. Ushbu Nizom talablari buzilishida aybdor boʻlgan shaxslar qonunchilikda belgilangan tartibda javob beradilar.